EFF wil polisielede en gesinne ‘in hul huise teiken’Popcru sê Malema se uitlatings is ‘n oproep tot geweld teen polisielede en hul gesinne. (Foto: EFF/Twitter) Die vakbond Popcru het uitgevaar nadat die leier van die EFF, Julius Malema, die afgelope naweek in die Vrystaat aan ŉ skare gesê het as die polisie ŉ geveg soek, moet hulle só sê. Malema het in Mohokare tydens ŉ saamtrek gesê die polisie dink hul uniform gee aan hulle ŉ vorm van meerderwaardige mag. “Ons sal julle sien nadat julle die uniform uitgetrek het, snags in julle huise …” het die EFF-leier gesê. “Ons sal hulle op dieselfde manier behandel as wat ons in die 80’s gedoen het. Ons sal hulle nie net by protesoptogte die stryd aansê nie, ons sal na hulle huise toe gaan en hulle in hul eie huise saam met hul eie gesinne uitdaag. “Ons is nie bang vir die polisie nie… blêddie lafaards. “Ons sal kom vir julle. Een vir een in julle eie gemaksones.” Popcru het die opmerkings as neerhalend bestempel teenoor die rol wat die polisie speel in die handhawing van openbare orde. “Hy uiter ook verdere dreigemente wat moontlik kan lei tot onregverdigbare aanvalle in gemeenskappe op polisiebeamptes en hul gesinne,” het Richard Mamabolo, woordvoerder van Popcru, gesê. “Nes hy vantevore gedoen het, deur in September die goeie naam van ons manne en vroue in blou verbaal aan te val omdat hulle hul werk doen – tot só ŉ mate dat hy selfs hul stewels as stinkend bestempel het – het hy hierdie keer die beledigings na nuwe hoogtes geneem. “Hy moedig nou regstreekse geweld teen polisielede en hul gesinne aan.” Mamabolo sê dit is ŉ oproep tot wetteloosheid en dat Malema se houding nou op ŉ glibberige pad is. Popcru sê die polisie en sy lede beskerm die regte van alle Suid-Afrikaners, ongeag hul politieke affiliasie. Mamabolo sê wanneer ook al daar beoogde betogings is, is dit standaardpraktyk dat die betrokke partye vooraf vergader om kwessies soos die handhawing van veiligheidsmaatreëls, die ontplooiing van wetstoepassingsowerhede en die nakom van munisipale verordeninge te bespreek. “Vir iemand soos mnr. Malema, wat ook ŉ openbare verteenwoordiger is, om so laag te daal en die lewe en gesinne van wetstoepassers in moontlike gevaar te stel, is uiters onverantwoordelik. Dit kom ook op ŉ tyd wat ons by mense pleit om te help in die stryd teen polisiemoorde wat aanhou toeneem.” Mamabolo sê Suid-Afrikaners kan nie aangemoedig word om wapens teen mekaar op te neem nie. “Ons doen ŉ beroep op mnr. Malema om hom van sulke dreigemente te weerhou.”